arnastofnun/IGC-2024 huggingface dataset:
Spilltur Árni Páll óhæfur

Stjórn Íbúðalánasjóðs hefur mánuðum saman verið frosin. Getur ekki ráðið þá, sem úrskurðuð var hæfust, Ástu H. Bragadóttur. Árni Páll Árnason ráðherra reynir að troða inn ráðgjafa sínum, bankabófanum Yngva Erni Kristinssyni. Greip í gær til örþrifaráðs, handvaldi nefnd til að ráða Yngva Örn framhjá stjórn sjóðsins. Stjórnartuskan lét það yfir sig ganga. Ásta H. Bragadóttir dró þá umsókn sína til baka. Ógeðslegasta verk illa þokkaðs ráðherra, sem hefur ýmislegt fleira á samvizkunni. Jóhanna Sigurðardóttir hefur ekki ráð á að leyfa spilltum ráðherra óhæfum að reyta áfram fylgið af ríkisstjórninni.
Biskupinn segi af sér

Karl Sigurbjörnsson biskup er svo sljór, að hann lætur mynda sig framan við málverk af skrímsli þjóðkirkjunnar. Svo sljór, að til skamms tíma taldi hann sig geta logið um afskipti sín af málum óvættarins mikla. Þjóðin hefur séð konurnar tala af einlægni í Kastljósi og trúir þeim. Trúir, að Karl biskup, Hjálmar Jónsson prestur og fleiri klerkar hafi reynt að kúga konurnar til uppgjafar. Þótt þeir hafi á sama tíma vitað um ógnir forverans. Hjálmar er týndur, en Karl er enn biskup. Hræddur pokabiskup í undanbrögðum veldur ekki embættinu. Hann þekkti ekki sinn vitjunartíma og verður að segja af sér.
Losið okkur strax við Gylfa

Stjórn Gylfa Magnússonar á bankaráðueytinu er engin. Spillingin veður uppi í fjármálastofnunum sem aldrei fyrr. Bankasýsla ríkisins gerir nákvæmlega ekki neitt. Bankastjórar eru sannfærðir um, að gjaldþrota fjárglæframenn séu þeir einu, sem geti rekið fyrirtæki. Ríkisstyrktir bankar velta kúlulánum sinna smákónga fram í endalausa framtíð. Skilanefndir og slitastjórnir borga sér sex-sjö milljónir króna í mánaðarlaun. Í guðanna bænum losið þjóðina undan ánauð Gylfa Magnússonar. Hann er umboðsmaður þeirra, sem komu okkur á hvolf. Hann sér um, að svindl og svínarí fái áfram að blómstra í fjármálastofnunum.
Sjálftekt bankabófa

Skilanefndir, slitastjórnir og lagatæknar þeirra skammta sér laun upp á sex til sjö milljónir króna á mánuði. Gera það í skjóli þess, að enginn hefur yfir þeim að segja. Sjálftektin sýnir nákvæmlega sama hugarfar og þeirra, sem ollu hruninu með taumlausri græðgi. Í stað bankstera eru komnir aðrir jafngildir bófar. Glæpahneigðina sýnir skilanefnd Glitnis með að ráða sér framkvæmdastjóra einmitt þann, sem Fjármálaeftirlitð rak úr nefndinni. Bófar sjálftektar haga sér eins og þeim sýnist. Enda eru Fjármálaeftirlitið og Bankasýslan einskisnýt apparöt. Eins ónýt og Gylfi Magnússon bankaráðherra.
Hanna Birna og Gísli hissa

Mikið er yndislegt að vita, að Hanna Birna Kristjánsdóttir og Gísli Marteinn Baldursson eru ósátt. Telja, að rafmagnskaupendur í Reykjavík hafi ekki efni á 20% hækkun orkuverðs. Skrítið samt, að þeim skyldi ekki detta þetta í hug, þegar þau stjórnuðu borginni. Þá gengu þau út á yztu nöf í æðibunugangi í undirbúningi orkuvera fyrir stóriðju. Borgarfulltrúar slöguðu þá um ráðhúsið draugfullir af stóriðjuæsingi. Orkuveitan varð ekki gjaldþrota út af neinu nýstárlegu á þessu ári. Varð gjaldþrota vegna stefnu meirihluta Hönnu Birnu og Gísla Marteins. Gjaldþrota vegna óráðsdrauma um útþenslu og stóriðju.
Mannvonzkan blómstrar

Enn og aftur sýnir Útlendingastofnun mannvonzkuna. Meinar Íslendingi og konu hans að koma með dóttur sína. Segir pappíra ekki vera nákvæmlega eins og þeir eigi að vera. Lögmaður fórnardýrsins segir pappírana í lagi. Stofnun þessi einkennist af taumlausri meinsemi. Reynir að valda fólki sem mestri angist. Rekur brott fólk, sem er í fullri vinnu. Hildur Dungal, pólitíkus Sjálfstæðisflokksins, hóf stefnuna sem forstjóri. Eftirmennirnir hafa haldið óbreyttri stefnu. Hins vegar fékk ráðherrann Jónína Bjartmarz forkastanlega vildarþjónustu. Af hverju er ekki búið að afnema stofnun mannvonzkunnar?
Orðbragð Elínar Jóndóttur

Er gáttaður á orðbragði Elínar Jónsdóttur, forstjóra Bankasýslu ríkisins. Segir í Mogga, að “ekki hafi enn verið útilokað” að sala Vestia verði opin og gegnsæ”. Hvað þýðir þetta orðbragð á íslenzku? Að kannski snjói í ágúst? Hún segir líka: “Jafnframt er ekkert ólíklegt, að þetta muni gerast”. Hvað þýðir á íslenzku þetta rugl um “ekki útilokað” og “ekkert ólíklegt”? Er hún í heita pottinum að tala um náttúruöflin eða hvað? Hvernig er hægt að nota forstjóra, sem kann enga íslenzku og staglar innantóma lagatækni? Sem neitar jafnframt staðfastlega að vinna vinnuna sína. Hefur ríkið efni á siðleysinu?
Láti ekki stjórna sér

Ef stjórnlagaþing skilar af sér stjórnarskrá, mun Alþingi reyna að spilla henni og þynna hana. Alþingi mun líta á niðurstöðu stjórnlagaþings sem matseðil, er Alþingi geti valið af og hafnað öðru. Felst að baki ákvörðunar Alþingis um, að stjórnlagaþingið fái bara tvo mánuði og verði ráðgefandi. Var að kröfu Sjálfstæðisflokksins. Helzta verkefni stjórnlagaþings verður því að vinna gegn þessu pólitíska ofbeldi siðferðilega gjaldþrota Alþingis. Þess vegna ber stjórnlagaþingi að hætta ekki fyrr en stjórnarskrá er orðin að veruleika. Eftir eitt eða tvö ár. Neita að láta segja sér fyrir verkum.
Tæknistéttir Háskóla Íslands

Háskóli Íslands útskrifar hundruð tæknimanna, sem kalla sig lögfræðinga, hagfræðinga og endurskoðendur. Nær væri að kalla þá lagatækna, excel-tækna og bókhaldstækna. Oft vantar hryggjarstykki siðferðis í þá. Ef stafirnir KPMG eða PWC standa undir reikningum fyrirtækis, er ekki sönn tala í þeim. Bókhaldstæknar sýna reikninga með sýndareignum í viðskiptavild og ónýtum pappírum. Stéttirnar þrjár ollu hruninu, voru verkfæri glæframanna. Ónýtt er að láta endurskoðendur skrifa undir ársreikninga. Nær væri að krefjast uppáskriftar siðfræðinga. En hvernig fór háskólinn að þessu vonda uppeldi?
Steinþór Pálsson án mannasiða

Bankastjóri Landsbankans er svo siðlaus, að hann gæti verið lagatæknir. Segir verklagsreglur ekki eiga við Landsbankann. Í öðrum ríkjum væri slíkur útúrsnúningur bankastjóra álitin brottrekstrarsök. Hér og nú. En Steinþór Pálsson er enn við völd og Bankasýsla ríkisins steinsefur að venju. Réttmæt er gagnrýni Guðlaugs Þórs Þórðarsonar. Verklagsregla Vestia segir, að eignir skuli vera auglýstar og jafnræði gilda mlli kaupenda. Það eru mannasiðir og gegnsæi. Bankastjórinn bullar bara eins og hver annar siðlaus lagatæknir. Hvar er svo Bankasýsla ríkisis, þegar þjóðin þarf á henni að halda?
Endurskoðun verður frestað

Nú er komið að þriðju endurskoðun samkomulags Alþjóða gjaldeyrissjóðsins og íslenzka ríkisins. Hún mun frestast, meðan ekki er gengið frá IceSave. Það er þolanlegt, því að Seðlabankinn er orðinn meira en nógu fullur af lánum í erlendum gjaldeyri. Ekki er ástæða til að taka meiri erlend lán, nóg er til af fé í landinu. Ríkisstjórnin getur leyft sér að auka festu í viðræðum við sjóðinn. Reynslan sýnir, að fjármál ríkisins eru komin í góðan farveg, sem aðeins Hæstiréttur getur eyðilagt. Ekkert er því upp á ríkisstjórnina þar að klaga að sinni. Bíðum eftir nýjum dómum með nýjum útúrsnúningum Hæstaréttar.
Steikt forgangsröðun

Reykvíkingar gætu sætt sig við verðhækkun á rafmagni, ef refsað væri hinum seku í Orkuveitunni. Verðið hækkar 20%, af því að turnverjar á Ártúnshöfða höguðu sér eins og örvitar. Köstuðu hundruðum milljarða í útþenslustefnu og stóriðjustefnu. Án þess að geta hækkað orkuverð á stóriðju. Yfirgengilegt tjón af stóriðjustefnu lendir því á almenningi. Samt hefur bara forstjórinn verið látinn taka pokann sinn. Hann er blóraböggull, þorri gangsteranna er enn á kaupi. Fyrst þegar þeim hefur öllum verið sparkað, er hægt að ræða álögur á almenning. Gnarristar og Samfylkingin hafa steikta forgangsröð.
Leigði þremur sömu lóðina

Stjórnsýslan heldur ekki utan um bréf og gögn. Landbúnaðarráðuneytið leigði þremur sömu lóðina í landi Garðyrkjuskólans. Bréf frá þér lenda í svartholi. Þau týnast bara. Þau eru ekki áframsend, ef þau eiga að fara á annan stað. Í Evrópu er allt slíkt undir kontról. Ég sendi þýzku ráðueyti bréf, sem það sendi áfram á réttan stað og sendi mér tilkynningu um það. Þýzk reglufesta er ofvaxin íslenzkri stjórnsýslu. Flestir íslenzkir kontóristar eru pólitísk kvígildi. Slíkt er lítt þekkt í Norður- og Vestur-Evrópu. Þurfum aðild að Evrópu til að losna úr viðjum ónýtrar stjórnsýslu. Það óttast Jón Bjarnason.
Áttum okkur á eigin öskustó

Viðræður Íslands við Evrópusambandið eru góðar, þótt þær leiði ekki til aðildar. Heilmikil vinna verður lögð í að finna mun á regluverki siðaðra þjóða og óhæfra ráðuneyta á Íslandi. Vonandi verður sitthvað bætt og aukið í okkar skitna regluverki. Okkur vantar evrópska festu í stjórnsýslu, aðild að aldagamalli hefð skrifræðisstefnu meginlandsríkjanna. Við þurfum einmitt það, sem íslenzkir þjóðrembingar vilja forðast: Aðild að evrópskri skynsemi menningarþjóða. Því miður erum við svo heimsk, að við munum fella aðildina. Fáum samt fínt tækifæri til að átta okkur á, að við sitjum í eigin öskustó.
Þrefalt rothögg kirkjunnar

Ríkiskirkjan hefur fengið þrefalt rothögg. Í fyrsta lagi valdi hún sér sjálf kynóðan biskup, Ólaf Skúlason. Í öðru lagi gat hún ekki tekið á Ólafi, þótt hún vissi, að hann var glæpamaður. Í þriðja lagi eru eftirmálin í dag út af kortinu. Biskup getur ekki svarað neinu, slær úr og í. Nákvæmlega eins og hann gerði, þegar þjóðin féllst á samkynhneigð. Hefur heldur enga stjórn á vitgrönnum og hrokafullum sveitaklerkum, sem halda sig enn lifa í kaþólsku. Slíta ber tengsli ríkisins við þessa óhæfu stofnun. Hún má eiga kirkjujarðir ríkisins og hafa tekjur af þeim. En ég vil ekki, að hún hafi krónu af mér.
Falsaðar lögreglutölur

Lögreglan á höfuðborgarsvæðinu falsar lögregluskýrslur til að bæta tölfræði glæpanna. Innbrot eru skráð sem eignaspjöll. Ef enginn sjúkrabíll kemur á staðinn, heitir slysið ekki lengur slys, heldur árekstur. Þannig er reynt að búa til sýndarheim. Stefán Eiríksson lögreglustjóri vill fækka innbrotum og bílslysum. Hefur þessa einföldu aðferð til að fegra bókhaldið. Þetta segja sjálfir lögreglumenn, þar á meðal formaður landssambands þeirra. Hann hefur kvartað til dómsmálaráðuneytisins. Það er til lítils, því að framtak Stefáns er upprunnið hjá Rögnu Árnadóttur, fyrrum ráðuneytisstjóra og núna ráðherra.
Minni agi á Sjávarbarnum

Hlýrinn var fínn, enda hóflega eldaður. En fiskur dagsins er alltaf hlýri, þegar ég kem á Sjávarbarinn. Og alltaf lauksteiktur, borinn fram með rækjum, pönnusteiktum kartöflum og jöklasalati. Alltaf bara ein uppskrift, dálítið þreytandi. Kartöflurnar minntu á pönnusteikta stöppu. Þetta sleppur, en agi hefur minnkað á Sjávarbarnum. Enginn skilur íslenzku og vinur starfsfólksins hefur gamanmál við diskinn og tefur staffið. Alltaf einhver vinur, en ekki sá sami. Kokkurinn reyndi að selja mér hlaðborð í stað fisks dagsins, nennti ekki að elda. Eigandinn ætti að vera minna í sjónvarpinu og meira á staðnum.
Ruglið um forsendubrest

Forsendubrestur er tízkuorð, sem hefur meira að segja skotið upp kollinum í dómsúrskurði Héraðsdóms Reykjaness. Talsmaður neytenda segir úrskurðinn munu hafa áhrif á vísitölutryggingu lána, ekki bara gengistryggingu. Gallinn er sá, að allir öflugir aðilar í kerfinu eru sammála um, að skattgreiðendur borgi tjónið af allri þessari blindu óskhyggju. Allt frá dómi Hæstaréttar um gengistryggingu að dómi héraðsdóms um uppgjör milli verktaka. Bankar borga og ríkið borgar þeim svo að þeir fari ekki á hausinn. Reikningurinn af rugli Hæstaréttar verður sendur skattgreiðendum. Þeir þurfa nú að gera uppreisn.
Lilja skilar ekki aurnum

Ætlar Lilja Mósesdóttir að skila gjaldeyrinum, sem Seðlabankinn fékk lánaðan á Norðurlöndunum? Hún segist vilja, að Alþjóða gjaldeyrissjóðurinn fari burt og slitið verði samstarfi við hann fyrir 1. desember. Segir 700 milljarða gjaldeyrisforða nægja. Hann varð að hálfu leyti til í samstarfi sjóðsins og Norðurlandanna. Getur Lilja hirt aurinn og síðan sagt lánveitendum að fara til fjandans? Það getur hún auðvitað ekki, hún verður þá að skila aurnum. Siðað fólk hirðir ekki aur og segir bless. Kannski er þetta gott mál. Betra

væri þó að upplýsa, hvernig við getum siðferðilega hangið á ódýra lánsfénu.
Vill nýja stjórnarskrá feiga

Tveggja mánaða stjórnlagaþing er bara rugl. Auðvitað verður ósamkomulag á þinginu. Sumir með ríkiskirkju, aðrir á móti. Sumir með þingræði, aðrir með forsetaræði. Hálft ár tekur bara að finna flokkadrættina. Að stjórnlagaþing geti komizt að niðurstöðu á tveimur mánuðum er ekki bara óskhyggja. Það er meðvituð aðgerð Alþingis til að hindra útkomu. Alþingi ákvað að ganga svo frá hnútum, að stjórnlagaþingið leysist upp í rugli. Plan B var svo að hafa það bara ráðgefandi. Þannig yrði hægt að hafna tillögum þess, ef einhverjar yrðu. Tveggja milljón króna kostnaður við hvert framboð kórónar svo ruglið.
Þöggunarstefna er þjóðarhefð

Þöggunarstefna hófst ekki með Davíð Oddssyni. Hann byggði á aldagamalli þjóðarhefð. Hún segir, að oft megi satt kyrrt liggja. Fæst orð hafi minnsta ábyrgð. Ekki megi persónugera vandamál. Og kenna beri sögumanni um ótíðindi. Þannig hefur þjóðin þagað yfir nauðgunum klerka og sifjaspellum biskups. Þannig verður þú ljótur af því að fjalla um ljót mál. Þjóðin vandist að spyrja einskis og blaðamenn voru reknir, ef þeir reyndu. Í kjölfarið varð allt leyndó á tíma Davíðs. Hindraður aðgangur að eignaskrám, skuldaskrám og takmarkaður aðgangur að skattskrá. Allt til að torvelda skrif um fjárglæfra.
Kerfið hræðist borgarana

Þegar hópar valda vandræðum á borð við Vítisengla og róttæka múslima, þarf sértækt aðhald, byggt á forsendum. Ekki almennar heimildir til forvirkra aðgerða út í loftið. Reginmunur er á sértækum aðgerðum og almennum. Sértækar reglur eru ekki forvirkar, heldur byggjast á fenginni reynslu. Reglur um almennar aðgerðir gegn venjulegum borgurum eða samtökum eru forvirkar. Þær leiddu til ófarnaðar í Bretlandi. Þeim er 90% beitt pólitískt. Slíkar reglur er Ragna því miður að setja. Af því að hún er fasisti. Kerfið vill alltaf njósna um þig. Það er hrætt við almenna borgara. Sá er fasismi málsins.
Eyðilagt stjórnlagaþing

Af undursamlegri framsýni ákvað Alþingi, að hver fyrir sig megi nota tvær milljónir í kosningabaráttu fyrir stjórnlagaþing. Þannig verður það þing þeirra, sem eru vel í efnum eða eiga góða að. Til dæmis stórfyrirtæki, sérhagsmunasamtök eða stjórnmálaflokka. Þeir, sem róa einir á báti, fá ekki þá athygli, sem tvær milljónir borga fyrir. Þannig hefur Alþingi tryggt sér framlengingu í stjórnlagaþinginu. Hefur gert sitt til, að það verði eins spillt og firrt og Alþingi er enn. Við fáum í hausinn stjórnlagaþing, sem er skipað áhangendum stjórnmálaflokka og sérhagsmnasamtaka og stórfyrirtækja.
Hindraði sjálfur kærurnar

Pokaprestarnir Karl Sigurbjörnsson og Hjálmar Jónsson voru á sínum tíma í skítverkum fyrir ríkiskirkjuna. Lögðu hart að konum að kæra ekki óeðli Ólafs Skúlasonar biskups. Karl Sigurbjörnsson biskup segist núna harma, að ekki séu til neinar kærur. Hann sjálfur sá til þess. Þannig er hræsnin í kirkju, sem lifir á skattgreiðendum. Karl segir menn verða dæmda hjá guði. Þýðir í raun, að veraldlegir dómstólar séu óþarfir. Höfuðklerkurinn Geir Waage hefur eyru guðs. Að eigin sögn. Vill, að kynórakirkjan verði áfram leyndó. Þetta er réttlæti klerkanna. Hvenær ætlar þjóðin að losa sig við þetta skítapakk?
Stóriðjutap er þjóðnýtt

Nýr stjórnarformaður Orkuveitunnar viðurkennir, að hún sé gjaldþrota. Orðar það svo, að hún sé ekki “greiðsluhæf”. Fær engin lán. Finnst “leiðinlegt”, að rafmagnsnotendur þurfi að borga. Var áður yfirlagatæknir Lýsingar, sem árum saman braut lög á skuldurum. Handvalinn af Jóni Gnarr, spilltasta borgarstjóra allra tíma. Verður ekki skotaskuld úr að misþyrma almenningi á vegum Orkuveitunnar. Rafmagnshækkunin um mánaðamótin er bara upphaf af röð verðhækkana. Fólk verður látið borga stóriðjutap Orkuveitunnar eins og það verður látið borga stóriðjutap Landsvirkjunar. Stóriðjutap er þjóðnýtt.
Íslam er ofbeldi

Við skulum bara viðurkenna það. Ríki múslima eru villimannaríki. Ekki vegna almennings, heldur vegna stjórnvalda. Undantekningarlaust eru ríki múslíma hvergi húsum hæf. Íran er gott dæmi um glórulaust stjórnarfar, Sádi-Arabía líka og Súdan, hvert með sínum hætti. Ríkisreknir trúarofstækisflokkar fara um götur. Trúarbrögðum múslima hefur verið snúið upp í mannhatur og dýrkun á ofbeldi. Við getum ekkert gert í þessu, nema hætta stuðningi við apartheid Ísraels. Að vinna gegn öfugþróun íslams er verkefni múslima. Eðlilegt er, að vestræn ríki hafi strangar gætur á ofbeldishneigðum múslimum heima fyrir.
Ofstækið gegn IceSave

Sem betur fer þarf ríkið ekki lán næsta árið. Miskunnsamir Samverjar hjá Alþjóða gjaldeyrissjóðnum og Norðurlöndunum hafa tekið ríkið á herðar sér. Við sleppum því við að sníkja fé af þeim, sem vilja ekki lána, bara eignast auðlindir fyrir slikk. Lánstraust Íslands og Íslendinga er í alkuli. Stafar ekki af Magma eða fáti stjórnarinnar, heldur af frægð IceSave. Því erlenda sjónarmiði, að Íslendingar neiti að borga skuldir. Ekkert af samanlagðri heimsku okkar jafnast á við landráðin, sem felast í ofstæki kjósenda gegn IceSave. Við höfum sem betur fer dálítinn tíma til að losna við ofstækið.
Sauðfé er ekki sjálfbært

Sauðfjárrækt er illskárri en hún var, þegar ég skrifaði sem mest um hana. Sauðfé hefur fækkað, niðurgreiðslur og uppbætur hafa minnkað og ofbeit hefur minnkað. Samt er sauðfjárrækt ekki orðinn atvinnuvegur. Er félagsmálastofnun eins og annar hefðbundinn landbúnaður. Til þess að hún verði atvinnuvegur, þarf hún að vera sjálfbær. Semsagt engar beingreiðslur frá skattgreiðendum og engin beit á rýru landi. Ennfremur, að eigendur sauðfjár girði kringum féð, í stað þess að fórnardýr sauðfjárræktar þurfi að girða sig af. Hrunið hefur ekki leitt til brýnustu aðgerða til að gera sauðfjárrækt sjálfbæra.
Rekum af okkur slyðruorðið

Kjósið eingöngu heiðarlegt fólk á stjórnlagaþing. Fólk, sem ekki þiggur eða borgar kostnað við framboðið. Fólk, sem ekki er tengt stjórnmálaflokkum eða hagsmunasamtökum eða stórfyrirtækjum. Krefjumst þess, að frambjóðendur geri hreint fyrir sínum dyrum eða fái ekki atkvæði að öðrum kosti. Það er á valdi kjósenda að tryggja, að stjórnlagaþingið fyllist ekki af framagosum eða áhgangendum voldugra afla, svo sem stjórnmálaflokka, hagsmunasamtaka og stórfyrirtækja. Bloggið er bezti vettvangurinn til að fletta ofan af þeim, sem bjóða sig fram í annarlegum tilgangi. Rekum af okkur slyðruorðið.
Á leið til lögregluríkis

Er ekki hægt að stöðva Rögnu Árnadóttur á leið hennar til lögregluríkis? Hún hefur ýmis járn í eldinum. Lætur semja frumvarp um forvirkar aðgerðir gegn fólki, sem er ekki grunað um neitt. Lætur ekki semja frumvarp um Vítisengla sérstaklega, heldur almennt um óvinsæl félög. Styður ofbeldi gegn nýbúum, til dæmis brottrekstur fólks, sem er í fullri vinnu. Gælir við rafbyssur handa löggunni, þótt þær hafi valdið hundruðum dauðsfalla í Bandaríkjunum. Telur, að hjartveikt fólk geti sjálfu sér kennt, ef það verður fyrir skoti. Af hverju þarf vinstri stjórn að hafa fasista sem innanríkisráðherra?
Frábær aðlögun að Evrópu

Frábært er, að stjórnkerfið lagi sig að stjórnkerfi Evrópusambandsins. Er raunar betra en sjálf aðildin. Sem er draumur í dós, en stjórnsýslan hér þarf að gerbreytast. Hún þarf að læra evrópska skriffinnsku, sem er traust og haldgóð, gerólík gerræði, rugli, skjalaleysi og heimsku kerfisins hér. Að svo miklu leyti sem umsóknin um aðild felst í aðlögun stjórnkerfisins, er það eitt hið bezta, sem getur komið fyrir þessa aumustu villiþjóð. Ásmundur Einar Daðason er rosalega andvígur aðlögun, sem sannar, að hún er frábær.
Tíu tillögur um stjórnarskrá

Hér eru tíu tillögur mínar um stjórnlagaþing: 1. Það fái heilt ár til að semja stjórnarskrá. 2. Hún verði ekki á máli lagatækna, heldur á íslenzku. 3. Auki aðgreiningu framkvæmda-, löggjafar- og dómsvalds. 4. Jafni atkvæðisréttinn. 5. Bæti tjáningarfrelsi. 6. Stórauki gegnsæi í stjórnsýslu og fjármálum. 7. Skilji að ríki og kirkju. 8. Skilgreini, að þjóðin eigi auðlindir lands og lofts og sjávar og nýtingarrétt þeirra. 9. Ráðherrar sitji ekki á þingi. 10. Rannsóknanefndir alþingis fái víðtækt hlutverk og þingnefndir og rannsóknarnefndir alþingis haldi fundi beint í sjónvarpi.
Burt með sálusorgarana

Íslenzka ríkiskirkjan fer sömu leið og kaþólska kirkjan. Setur kíkinn fyrir blinda augað. Reynir að fá fólk til að segja ekki frá barnaníði biskupa og sifjaspellum. Þegar það tekst, kvartar hún um, að erfitt sé að fjalla um mál, sem ekki hafi verið kært. “Það er mikill galli, að engin kæra skyldi vera borin fram”, segir Kristján Björnsson kirkjuráðsmaður blygðunarlaust. Áður var kirkjan búin að hamast eins og berserkur við að hindra kæru. Á sama tíma heimta klerkar, að kirkjulög séu æðri þjóðarlögum. Svei þeim öllum saman. Burt með svona sálusorgara, sem hafa fyrirgert þjóðkirkjurétti sínum.
Á skítugu skónum

Útrásarvíkingar vaða um samfélagið á skítugum skónum. Sigurður Einarsson brosir út að eyrum, þegar hann heimsækir Sérstakan og yfirgefur hann. Ekki er lengur talað um gæzluvarðhald eða handtökuskipun hjá Interpol. Búið er að setja Sérstakan á lægri skör, enda er við stórmenni að eiga. Björgólfur Thor Björgólfsson hefur opnað heimasíðu til að sýna fram á, að hann eigi ekki að borga skuldir. Og fjölyrðir jafnframt um góðan vilja sinn á ýmsum sviðum. Skilur, að stríðið um sálir fólksins er háð á netinu, ekki í ljósvaka eða á prenti. En sakleysissvipurinn er samur og jafn. Firringin söm og jöfn.
Gnarrinn ábyrgist Helguvík

Orkuveita Reykjavíkur er tæknilega gjaldþrota. Þar á ofan fær hún ekki lán frá Fjárfestingabanka Evrópu. Lánið átti að gera henni kleift að útvega orku til álvers í Helguvík. Borgarstjóri ætlar að ábyrgjast tólf milljarða króna. Útsvarsgreiðendur eiga að borga það. Rafmagnsnotendur borga svo vexti og afborganir Orkuveitunnar af kostnaði við Helguvík. Um næstu mánaðamót hækka rafmagnsreikningar um 20% vegna stóriðjutapsins. Og það er bara byrjunin á okinu. Henni ber að bakka út úr Helguvík og lágmarka tjón útsvarsgreiðenda og rafmagnsnotenda. En Gnarrinn heldur víst, að þeir geti borgað, helvítin.
Vant viðbúin ríkisstjórn

Einkenni ríkisstjórnarinnar er, að hún tekur ekki á málum, heldur lætur þau springa framan í sig. Gerir þá eitthvað í óðagoti. IceSave sprakk ítrekað í andlit hennar. Alltaf tók hún sig saman í andlitinu í óðagoti. Magma sprakk framan í ríkisstjórnina og fyrningarleiðin gerði það. Magma var þá ýtt inn í framtíðina, koma tímar koma ráð. Fyrningarleiðin hefur enn ekki fengið sitt óðagot. Gengisvextir springa ítrekað í andlit stjórnarinnar. Jón Bjarnason springur vikulega í fésið á henni. Síðast sprakk Gylfi Magnússon framan í ríkisstjórnina. Ævinlega koma viðbrögð fólksins henni gersamlega á óvart.
Stjarnfræðilegir fjárglæfrar

Erlendir aðilar töpuðu 7000 milljörðum á íslenzkum bönkum. Talan er svo stjarnfræðileg, að enginn skilur hana. Auðvitað geta menn sjálfum sér um kennt að treysta bófum á borð við Sigurð og Sigurjón. Slíkt gerir enginn, nema kannski Sérstakur saksóknari. En ríkið gekkst strax í ábyrgð fyrir bankabófana. Þegar Geir var við Lækjartorg og Davíð í Svörtuloftum. Út á neyðaraðstoð ábyrgðust þeir að borga brot, kannski 100 milljarða. Svokallaða lágmarksupphæð. Svo framdi meirihluti þjóðarinnar þau landráð að hafna hinum góða díl Davíðs og Geirs. Því munu útlendir ekki lána hingað næstu áratugi.
Kennitöluflakk á vakt Gylfa

Einn af verstu glæpum hins aðgerðarlitla bankaráðherra er að ráðast ekki með lagafrumvarpi á kennitöluflakk. Á vakt Gylfa Magnússonar magnaðist flakkið. Fræg er aðstoð Ásmundar Stefánssonar í Landsbankanum við hringekju Jóns Ásgeirs Jóhannessonar í kennitölum. Komu eignum hans fyrir í sumum félögum og skuldum í öðrum. Létu Jón Ásgeir halda 365 miðlum með kennitölusvindli. Landsbankinn átti tjónið og stýrði því. Þannig haga bankar sér niður línuna. Matís kvartar um kennitölflakk í veitingabransanum. Skuldir sitja eftir á gjaldþrota kennitölum. Skattborgarar, bankar og lífeyrissjóðir bera tjónið.
Svarta afturhaldið rumskar

Svarta afturhaldið fellur frá sáttinni um stækkun friðlands í Þjórsárverum. Mótmæla ákvörðun um að taka þau út úr rammaáætlun um nýtingu virkjunarsvæða. Tryggvi Þór Herbertsson og Jón Gunnarsson heimta fund í þingnefnd. Undir það taka Svanfríður Jónasdóttir og Sigmundur Ernir Rúnarsson. Vilja ekki loka á, að virkjað kunni að verða við Norðlingaöldu. Hagkvæmasti virkjunarkosturinn, segja þau. Koma þarf hjólum atvinnulífs í gang, bullar Sigmundur Ernir. Þau eru fullum í gangi. Enn og aftur þarf þjóðin að verjast óbeit hrunverja í Sjálfstæðisflokknum og Samfylkingunni á verndun heimsfrægra náttúruverðmæta.